Шемякин Михаил и лэжьыгъэхэр
КъБР-м и Лъэпкъ музейм и пэшищым щагъэлъагъуэ Урысейм и Къэрал саугъэтым и лауреат, Къэбэрдей-Балъкъэр, Адыгэ республикэхэм я цIыхубэ сурэтыщI, скульптор цIэрыIуэ Шемякин Михаил и лэжьыгъэхэр.
КъБР-м щэнхабзэмкIэ и министр Къумахуэ Мухьэдин жи-Iащ сурэтыщI цIэрыIуэр республикэм зэрыщыIэну зэманыр гъуазджэр фIыуэ зылъагъухэм гукъинэж зэращыхъунур, и лэжьыгъэхэр ягу зэрыдыхьэнур.
КъБР-м и цIыхубэ сурэтыщI КIыщ Мухьэдин и псалъэм къыхигъэщащ Шемякиным сурэ-тыщI гъуазджэм зэфIэкI ин зэрыщиIэр, республикэм а лIэужьыгъуэм зыщиужьынымкIэ сэбэпышхуэ зэрыхъур. Абы и щапхъэу къигъэлъэгъуащ ди сурэтыщI ныбжьыщIэхэр иджы- благъэ Франджым зэрыщригъэджар.
— Шемякин Михаил и зэфIэкIхэм дрогушхуэ. Ди республикэм къызэреблэгъэжар, и лэжьыгъэхэр зэрыщигъэлъагъуэр ди гуапэщ. Ар къызыхэкIар, зыщыщыр зэрызыщимыгъэгъупщэр, лъэпкъым и пщIэр иIэту дуней псом ар зэрыщыжиIэр сфIэфIщ. Абы къикIращи, Шемякиным Къэбэрдей-Балъкъэрыр, Кавказыр, Урысейр фIыуэ елъагъу! — жиIащ ЦIыхум и хуитыныгъэр хъумэнымкIэ уполномоченнэу КъБР-м щыIэ Зумакулов Борис.
Шемякиным и фондым и унафэщI Сазоновэ Ольгэ къыхигъэщащ «Карнавал в Санкт-Петербурге», «Трансформация Пикассо» сериехэм ящыщ лэжьыгъэхэр мы выставкэм япэу зэрыхагъэхьар. КъищынэмыщIауэ, утыку кърахьащ Михаил театрым папщIэ игъэхьэзыра эскизхэмрэ сурэтхэмрэ, натюрмортхэр, «Щелкунчик», «Коппелия», «Метафизика», «Кроткая», «Весна священная» балетхэм папщIэ ищIа лэжьыгъэхэр.
Фигу къэдгъэкIыжынщи, «Воображаемый музей» Iуэхум хыхьэу мы гъэм и жэпуэгъуэм Шемякиным республикэм щригъэкIуэкIат сурэтыщI ныбжьыщIэхэм я зэпеуэ. Абы щытекIуа Абаевэ Iэсият, Дзасэжь Фася, Хъалилхэ Булэтрэ Миланэрэ, КIэрэф Альбинэ, Мэзло Руслан сымэ Iэмал яIащ Франджым кIуэуэ Шемякиным и деж гъуазджэм, дуней псом щыпсэу лъэпкъхэм я щэнхабзэм щыхуеджэну, и мастер-классхэм хэтыну. А сурэтыщIхэми я IэдакъэщIэкIхэм щыщи мы гъэлъэгъуэныгъэм хагъэхьащ.
Мы выставкэм щагъэлъагъуэ Шемякиным сурэт щIыным дихьэххэм папщIэ мы гъэмахуэм япэу иригъэкIуэкIа «Дети в искусстве» зэпеуэм къагъэхьа лэжьыгъэхэм щыщи. Зэхьэзэ-хуэм хэта сабий 38-м я лэжьыгъэ 68-м щыщу бгъур сурэтыщIым нэщIысауэ къилъытащ.
— Къэбэрдей-Балъкъэрыр си Хэкуу къызолъытэ. ЩIыпIэ телъыджэм си гуапэу сыщохьэщIэ, сурэтыщI ныбжьыщIэхэм сфIэфIу садолажьэ. Щэнхабзэм, гъуазджэм зегъэужьыным хэлъхьэныгъэ хуэтщIыну ди къа-лэнщ. Хамэ къэралхэм Кавказым щыпсэухэр я нэгу къызэрыщIыхьэр щIэпхъаджащIэущ, ар ятеIукIащи. Мыр щэнхабзэ гъуэзэджэм, цIыху зэчиифIэхэм я лъахэу зэрыщытыр къацIыхуну сыхуейщ. КъБР-м и Iэтащхьэ КIуэкIуэ Юрий фIыщIэ хузощI мы Iуэхур къыдэхъулIэным теухуауэ къызэрыздэIэпыкъуам папщIэ, — жиIащ Шемякиным.
СурэтыщI цIэрыIуэм къыхигъэщащ скульптор ГъущIапщэ Арсен Урыс-Кавказ зауэжьым хэкIуэда адыгэхэм хуагъэувыну ищIа фэеплъыр игу зэрыды-хьар, абы текIуэдэну мылъкур къахуэгъуэтыну зэрыщыгугъыр. Абы жиIащ мы зэманым «Урыс къуажэхьхэр» тхылъым, мюзиклым зэрелэжьыр. Шемякин Михаил зэрыжиIамкIэ, иригъэджэну сурэтыщIхэр дяпэкIэ езым къыхихынущ.
КъБР-м и Iэтащхьэр Шемякин Михаилрэ и щхьэгъусэмрэ иджыблагъэ щаIущIам, сурэтыщIым фIыщIэ къыхуищIащ республикэм зэфIэкI зиIэу ис щIалэгъуалэм къазэрыдэIэпыкъум, къазэрыдэлажьэм папщIэ. КIуэкIуэ Юрий къыхигъэщащ «Театрхэм я театр» ухуэныгъэр и кIэм нагъэсмэ, Шемякин Михаил и лэжьыгъэхэм ящыщ зэрыщахъумэнур икIи зэрыщагъэлъэгъуэнур.
Гъэлъэгъуэныгъэр зы мазэкIэ екIуэкIынущи, зи гугъу тщIахэр зыфIэгъэщIэгъуэнхэр абы кIуэну хунэсынущ.
ТЕКIУЖЬ Заретэ.
